b'\n_START_ARTICLE_\nInfrarde\xc4\x8de valovanje\n_START_PARAGRAPH_\n\xc3\x8dnfrard\xc3\xa9\xc4\x8de s\xc3\xa9vanje ozna\xc4\x8duje elektromagnetno valovanje z valovnimi dol\xc5\xbeinami, dalj\xc5\xa1imi od valovnih dol\xc5\xbein vidne svetlobe, a kraj\xc5\xa1imi od mikrovalovnega valovanja. Latinska predpona infra- pomeni\xc2\xa0\xc2\xbbpod-\xc2\xab\xc2\xa0ozna\xc4\x8duje, da je frekvenca infrarde\xc4\x8dega valovanja pod frekvenco rde\xc4\x8de svetlobe, ta pa ima v spektru vidne svetlobe najni\xc5\xbejo frekvenco. Obmo\xc4\x8dje valovnih dol\xc5\xbein infrarde\xc4\x8dega valovanja sega prek treh velikostnih redov \xe2\x80\x93 od 700\xc2\xa0nm do 1\xc2\xa0mm.\n_START_SECTION_\nZemlja kot oddajnik infrarde\xc4\x8dega sevanja\n_START_PARAGRAPH_\nPovr\xc5\xa1je Zemlje absorbira vidno Son\xc4\x8devo sevanje in ponovno odda velik del energije v obliki infrarde\xc4\x8dega sevanja nazaj v atmosfero. Nekateri plini v atmosferi, ve\xc4\x8dinoma vodna para, pa tudi ogljikov dioksid, metan, du\xc5\xa1ikov oksid, \xc5\xbeveplov heksafluorid in klorofluoroogljiki, absorbirajo infrarde\xc4\x8de sevanje, in ga ponovno sevajo v vseh smereh, tudi nazaj na Zemljo. To je tudi razlog, da sta zaradi u\xc4\x8dinka tople grede ozra\xc4\x8dje in povr\xc5\xa1ina Zemlje veliko toplej\xc5\xa1a kot bi bila, \xc4\x8de v ozra\xc4\x8dju ne bi bilo absorbentov infrarde\xc4\x8dega sevanja.\n_START_SECTION_\nNo\xc4\x8dno gledanje\n_START_PARAGRAPH_\nInfrarde\xc4\x8da svetloba se uporablja v opremi za no\xc4\x8dno gledanje, ko je premalo vidne svetlobe, da bi predmet lahko videli. Oprema zazna sevanje in ga pretvori v sliko, na kateri se toplej\xc5\xa1i predmeti vidijo svetlej\xc5\xa1e, kar omogo\xc4\x8da policiji in vojski, da tudi v temi vidijo pomembnej\xc5\xa1e objekte, kot so na primer ljudje ali avtomobili. Dim prepu\xc5\xa1\xc4\x8da ve\xc4\x8d infrarde\xc4\x8de kot vidne svetlobe, zato lahko gasilci uporabljajo infrarde\xc4\x8do opremo pri delu v zadimljenih podro\xc4\x8djih.\n_START_SECTION_\nSlika\n_START_PARAGRAPH_\nPri infrarde\xc4\x8di fotografiji se uporabljajo infrarde\xc4\x8di filtri, ki zajamejo samo svetlobo v infrarde\xc4\x8dem spektru. Digitalni fotoaparati velikokrat uporabljajo filtre, ki blokirajo infrarde\xc4\x8do svetlobo. Cenej\xc5\xa1i digitalni fotoaparati, ki ne vsebujejo tak\xc5\xa1nih filtrov, lahko zajamejo infrarde\xc4\x8do svetlobo, ki se na sliki vidi kot svetlo bela barva. To je posebno opazno pri slikanju stvari blizu svetlih podro\xc4\x8dij (na primer zraven lu\xc4\x8di), kjer lahko interferenca infrarde\xc4\x8de svetloba po\xc5\xa1koduje barve na sliki.\n_START_SECTION_\nTermografija\n_START_PARAGRAPH_\nInfrarde\xc4\x8de sevanje se lahko uporablja za oddaljeno dolo\xc4\x8danje temperature objektov, kar se imenuje termografija, ali v primeru zelo visokih temperatur, pirometrija. Termografija se primarno uporablja v voja\xc5\xa1ke in industrijske namene, vendar se v obliki infrarde\xc4\x8dih kamer, zaradi zmanj\xc5\xa1anja stro\xc5\xa1kov izdelave, na trgu pojavlja tudi v nekaterih avtomobilih.\n_START_SECTION_\nSegrevanje\n_START_PARAGRAPH_\nInfrarde\xc4\x8de sevanje se uporablja v infrarde\xc4\x8di savni za segrevanje uporabnikov ali za odstranjevanje ledu s kril letala. Lahko se uporablja tudi za ogrevanje prostorov s pomo\xc4\x8djo IR grelnih panelov. Ir toplota je prijazna do okolja in do zdravja ljudi in \xc5\xbeivali.\n_START_SECTION_\nTelekomunikacije\n_START_PARAGRAPH_\nInfrarde\xc4\x8di prenos podatkov se uporablja v telekomunikacijah v prostozra\xc4\x8dnih ali vrvi\xc4\x8dnih opti\xc4\x8dnih zvezah. Na kratke razdalje se uporablja med ra\xc4\x8dunalni\xc5\xa1kimi napravami in osebnimi organizatorji. Te naprave obi\xc4\x8dajno delujejo po standardu, ki ga je izdalo zdru\xc5\xbeenje IrDA (Infrared Data Association). Daljinski upravljavci in IrDA naprave uporabljajo infrarde\xc4\x8de svetle\xc4\x8de diode za oddajanje infrarde\xc4\x8dega sevanja, ki ga le\xc4\x8da fokusira v ozek \xc5\xbearek. \xc5\xbdarek je moduliran, tako da lahko prena\xc5\xa1a podatke. Sprejemnik uporablja silicijevo fotodiodo za pretvarjanje infrarde\xc4\x8dega sevanja v elektri\xc4\x8dni tok. Odziva se le na hitro pulziranje signala, ki ga ustvari oddajnik in se ne odziva na po\xc4\x8dasi spreminjajo\xc4\x8de se infrarde\xc4\x8de sevanje okoli\xc5\xa1ke svetlobe. Infrarde\xc4\x8da komunikacija je uporabna v zaprtih prostorih in podro\xc4\x8djih z visoko populacijo, saj infrarde\xc4\x8de sevanje ne prodira skozi zidove in ne povzro\xc4\x8da interference z napravami v drugih prostorih._NEWLINE_Infrarde\xc4\x8di laserji ustvarjajo svetlobo za prenos podatkov preko opti\xc4\x8dnih vlaken. Infrarde\xc4\x8da svetloba z valovno dol\xc5\xbeino okoli 1310 nm (najmanj\xc5\xa1a disperzija) ali 1550 nm (najmanj\xc5\xa1e slabljenje) je najbolj\xc5\xa1a izbira za standardna opti\xc4\x8dna vlakna iz kremenovega stekla.\n_START_SECTION_\nSpektroskopija\n_START_PARAGRAPH_\nSpektroskopija z infrarde\xc4\x8dim sevanjem (infrarde\xc4\x8da spektroskopija) je raziskovanje sestave (navadno) organskih spojin, ugotavljanje strukture in sestave spojine glede na odstotek prepu\xc5\xa1\xc4\x8danja infrarde\xc4\x8de svetlobe skozi vzorec. Razli\xc4\x8dne molekulske vezi znotraj vzorca absorbirajo razli\xc4\x8dne frekvence.\n_START_SECTION_\nZgodovina\n_START_PARAGRAPH_\nOdkritje infrarde\xc4\x8dega sevanja pogosto pripisujemo Williamu Herschelu, astronomu iz 19. stoletja. Herschel je uporabil prizmo za lom svetlobe s sonca in zaznal infrarde\xc4\x8do svetlobo za rde\xc4\x8dim delom spektra, ko se je dvignila temperatura na termometru.'